《游泰山四首 初入南山》
宋代·苏辙

自我来济南，经年未尝出。
不知西城外，有路通石壁。
初行涧谷西，渐远峰峦积。
翠屏互舒卷，耕耨随欹侧。
云木散山阿，逆旅时百室。
兹人谓川路，此意属行客。
久游自多念，忽误向所历。
嘉陵万壑底，栈道百回屈。
崖巘递峥嵘，征夫时出没。
行李虽云艰，幽邃亦已剧。
坐缘斗升米，被此尘土厄。
何年道褒斜，长啸理轻策。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。